Miestne zastupiteľstvo  mestskej časti Bratislava-Petržalka

Materiál na rokovanie miestneho zastupiteľstva 
mestskej časti Bratislava-Petržalka 
konaného dňa 3. júna  2008

Materiál číslo : 190/2008

K bodu : Návrh na ustanovenie Mediálnej rady 
               a doplnenie Redakčnej rady Petržalských novín

Predkladá: 							Návrh na uznesenie : 		
Milan FTÁČNIK						v prílohe 	
starosta

Prerokované: 
v miestnej rade 
20.5.2008

Spracovateľ:
Milan Ftáčnik
Juraj Kováč 

Návrh uznesenia:

Miestne zastupiteľstvo mestskej časti Bratislava-Petržalka

1.  u s t a n o v u j e  

Mediálnu radu Petržalských novín ako svoj poradný orgán namiesto Redakčnej rady schválenej uznesením Miestneho zastupiteľstva č. 249 zo dňa 19.6.2001

2. v o l í

členov Mediálnej rady Petržalských novín v zložení:

Oľga Adamčiaková
Viera Kimerlingová
Juraj Kováč
Michal Novota
Juraj Kocka
František Šebej
a jeden zástupca miestneho úradu,
ktorý bude koordinovať spoluprácu s Petržalskými novinami;

3. ž i a d a  

a) starostu Milana Ftáčnika doplniť Redakčnú radu Petržalských novín ustanovenú podľa čl. III písm. 4 dodatku k zmluve z roku 2007 s Petržalskými novinami o dvoch zástupcov poslaneckých klubov do konca júna 2008 

b) Mediálnu radu Petržalských novín o predloženie návrhu štatútu Mediálnej rady Petržalských novín do konca júna s návrhom na zrušenie štatútu schváleného uznesením č. 279 zo dňa 18.12.2001 do konca júna 2008

c) starostu mestskej časti, aby každú zmenu zmluvy, dodatok zmluvy alebo novú zmluvu s Vydavateľstvom M.R.K. agency s.r.o. predložil na rokovanie Miestneho zastupiteľstva.

Dôvodová správa

Prvé číslo regionálneho dvojtýždenníka Petržalské noviny (PN) vyšlo 26. mája 1995. Podľa výsledkov sociologického výskumu Metodicko – výskumného kabinetu (MVP) z konca roka 1999 PN pozná v Petržalke 99 percent obyvateľov a pravidelne či takmer každé číslo číta 84,5 percent obyvateľov Petržalky.
Petržalské noviny sú zamerané predovšetkým na najväčšiu mestskú časť Bratislavy Petržalku s počtom obyvateľov 115 tisíc. Náklad Petržalských novín (46 000 ks) – je priamo úmerný množstvu schránok v Petržalke, Jarovciach, Rusovciach, Čunove, podnikateľským subjektom Petržalky, Rusoviec, Jaroviec, Čunova a časť nákladu sa distribuuje do vybraných centier v hlavnom meste SR Bratislave. Noviny sú pre obyvateľov a podnikateľov zadarmo.
Svojím zameraním vytvárajú Petržalských novín v čitateľovi pocit lokálpatriotizmu, bez ohľadu na jeho politické zameranie, vekovú štruktúru, socioprofesné začlenenie.
Noviny nepatria žiadnej politickej strane (vydavateľom je mestská časť Bratislava-Petržalka) a nie sú závislé na žiadnom politickom subjekte. Prinášajú všetky dôležité spoločenské a politické informácie s dopadom a akcentom na život Petržalky. Sociálne slabším vrstvám obyvateľov poskytujú zadarmo poradenský servis, základom sú však témy, ktorými dennodenne žijú občania a ktoré ich trápia najviac – samospráva, školstvo, zdravotníctvo, doprava, byty, sociálne otázky, mikroekonomika, služby, bezpečnosť. Pýtajú sa za ľudí na veci, na ktoré sa oni nemajú koho (nevedia koho) spýtať.
Tvorca projektu M.R.K. agency s.r.o. vstupoval do zmluvného vzťahu s MČ  s podmienkou, že sa pri vydávaní novín zachová ich občiansky – nezávislý charakter a dodrží sa koncepcia predložená v roku 1995 ako súčasť projektu: „Petržalské noviny sú nezávislým dvojtýždenníkom (nezávislým od politických strán zastúpených v MZ), ktorý cíti zodpovednosť voči potrebám občanov Petržalky. Oslovujú všetky vekové a spoločenské vrstvy, bez ohľadu na ich ideologické alebo politické stanovisko. Tvorcovia Petržalských novín informujú o politickom, hospodárskom, spoločenskom a kultúrnom vývoji a zároveň analyzujú ich dopad na MČ Petržalka a jej občanov. Osobitné ťažisko predstavuje miestna samospráva a téma človek v regióne a jeho právo kontroly zvolených zástupcov do orgánov samosprávy, pričom je nevyhnutná žurnalistická kvalita Petržalských novín – to všetko predpokladá korektný vzťah MČ a tvorcov Petržalských novín a riadenie tvorby novín šéfredaktorom (odborníkom).“
Petržalská samospráva vstúpila do zmluvnej spolupráce pri príprave a vydávaní Petržalských novín so spoločnosťou Vydavateľstvo M.R.K. agency s.r.o v roku 1995. V roku 2003 bola uzavretá nová zmluva medzi mestskou časťou ako vydavateľom a spoločnosťou Vydavateľstvo M.R.K. agency s.r.o ako dodávateľom, ktorá stanovila okrem základných rámcov spolupráce aj všeobecné technické parametre – formát novín, výšku nákladu, periodicitu čísel a pod. Dodatok zmluvy z februára 2007 bližšie zadefinoval taktiež otázky spojené s koncepčným a tematickým zameraním jednotlivých čísel. Z hľadiska užšej spolupráce medzi miestnou samosprávou a dodávateľom bola zmluve dohodnutá existencia Redakčnej rady a Mediálnej rady.
Redakčná rada je dnes zložená zo šéfredaktorky, vedúcej vydania a tlačového tajomníka miestneho úradu. Táto rada je výkonnou zložkou novín a schádza sa každý týždeň, pričom primárne dohliada na obsahovú naplnenosť čísel, na praktickú realizáciu celoročnej koncepcie, ktorú schvaľuje Mediálna rada. Vzhľadom na potrebu posilniť pluralitu v činnosti redakčnej rady sa navrhuje rozšíriť redakčnú radu o dvoch zástupcov poslaneckých klubov, s tým, že konečné slovo pri vydaní novín má v zmysle tlačového zákona šéfredaktor. Rozhodujúcou náplňou činnosti Mediálnej rady je definovať dlhodobejšie (napr. polročné, ročné) tematické a koncepčné zameranie novín. Rada bola doteraz zložená zo zástupcov poslaneckých klubov pôsobiacich v miestnom zastupiteľstve a zároveň členov Redakčnej rady. V tomto materiáli sa navrhuje ustanoviť ju ako poradný orgán miestneho zastupiteľstva, s tým, že mu bude raz ročne podávať správy o svojej činnosti v zmysle štatútu, ktorý si vypracuje.
Takéto kreovanie oboch rád Petržalských novín (jednej operatívnej a druhej koncepčnej) je postavené na plnom rešpektovaní nezávislosti novín, ktoré okrem iného vychádza už z projektovej koncepcie Petržalských novín z roku 1995. Zároveň tento mechanizmus dáva novinám verejno-právny charakter, čo znamená, že do bežného chodu redakcie, do práca redaktorov nemôžu priamo zasahovať volení predstavitelia, politici a akékoľvek stranícke, politické spory idú mimo redakcie. Takéto kreovanie rád vytvára dostatočne široký priestor pre to, aby mohli volení zástupcovia – miestni poslanci aktívne vstupovať do strategického zamerania Petržalských novín, aby bol vytvorený reálny priestor pre prenášanie názov voličov, Petržalčanov do definovania ročného tematického a koncepčného zamerania periodika, ale aj do operatívnej prípravy jednotlivých čísiel s osobitným dôrazom na prílohu Samospráva, ktorá bude vo väčšej miere odrážať činnosť samosprávnych orgánov mestskej časti, miestneho zastupiteľstva a starostu mestskej časti.  
Navrhovaný postup ustanovenia Mediálnej rady ako poradného orgánu zastupiteľstva nahradí snahy poslancov v minulosti, bližšie špecifikovať pravidlá spolupráce medzi dodávateľom novín a miestnym zastupiteľstvom a úradom. Ostatná snaha bola premietnutá do schválenia Štatútu Redakčnej rady Petržalských novín ešte v decembri 2001. Na základe štatútu bola kreovaná Redakčná rada, ktorá sa mala schádzať najmenej raz za 2 mesiace a v polročných intervaloch mal predseda rady predkladať zastupiteľstvu správu o jej činnosti. Reálny život ukázal, že ustanovenie rady bolo viac menej formálne a rada takmer vôbec nefungovala a miestnym poslancom nebola preložená žiadna informatívna správa. Keďže členovia rady boli v decembri 2001 zvolení na obdobie 5 rokov, dnes je Redakčná rada bez členov, reálne nefunguje a obsah štatútu je formálny. Aj s využitím skúseností z fungovania tejto rady sa navrhuje, aby Mediálna rada vypracovala svoj štatút, ktorý podrobnejšie  zadefinuje jej pôsobnosť, než je tomu v dodatku zmluvy. 
Vzhľadom na závažnosť vzťahov mestskej časti a Petržalských novín sa navrhuje, aby každá zmena zmluvy, prípadne nová zmluva bola predložená na rokovanie miestneho zastupiteľstva.